เอเซียพลัสแนะเพิ่มพอร์ต10% ตปท.ขายน้อยลง
เอเซีย พลัส เชียร์เพิ่มพอร์ตอีก 10% เป็น 40% แรงขายต่างชาติเหลืออีกไม่มาก
10 มิ.ย. 2556

เอเซีย พลัส เชียร์เพิ่มพอร์ตอีก 10% เป็น 40% แรงขายต่างชาติเหลืออีกไม่มาก
บริษัทหลักทรัพย์ เอเซีย พลัส (บล.) แนะกลยุทธ์การลงทุนในสัปดาห์นี้ (10-14 มิ.ย. 2556) ว่า แรงขายของนักลงทุนต่างชาติยังไม่หมดแต่น่าจะเบาบางลง หากดัชนีหุ้นกลับมาซื้อขายที่สัดส่วนราคาต่อกำไร (พี/อี) ต่ำกว่า 16 เท่า อาจกระตุ้นให้นักลงทุนระยะกลางยาว ทยอยซื้อ ทำให้ตลาดมีความเสี่ยงจำกัด จึงแนะนำเพิ่มพอร์ตการลงทุนจาก 30% เป็น 40% และเลือกหุ้นบริษัท ทางด่วนกรุงเทพ (BECL) ให้มูลค่าเหมาะสมที่ 52 บาท และหุ้นบริษัท เอสวีไอ (SVI) มูลค่า 5.25 บาทเป็นหุ้นเด่น
“สัปดาห์ที่ผ่านมา (3-7 มิ.ย.) ต่างชาติขายหุ้นไทยราว 1.7 หมื่นล้านบาท รวมรอบนี้แล้วกว่า 5 หมื่นล้านบาท แต่จากสถิติย้อนหลัง พบว่า แรงขายจากต่างชาติมักจะอยู่ที่ช่วง 40-60% ของยอดซื้อสะสมรอบล่าสุด ซึ่งรอบนี้ซื้อสะสมสูงสุดที่ 1.06 แสนล้านบาท ทำให้เชื่อว่าแรงขายจากต่างชาติน่าจะยังมีอยู่” นักวิเคราะห์ บล.เอเซีย พลัส ระบุ
สำหรับสัปดาห์นี้ ความกังวลเรื่องคิวอียังคงมีอยู่ เนื่องจากวันที่ 17-18 มิ.ย.นี้ ธนาคารกลางสหรัฐ (เฟด) จะคุยกัน และต้องจับตาแรงซื้อจากกองทุนทริกเกอร์ 6 กองที่ทยอยปิดการขาย หลังจากสัปดาห์ก่อนซื้อหุ้นสุทธิติดต่อกันถึง 4 วัน ราว 5,900 ล้านบาท